A következő napokban rendőrök keresik fel az iskolákat, hogy felvilágosítást tartsanak a koronavírusról. A KRÉTA-n keresztül pedig a kormány fog üzenni a szülőknek.

Koronavírus - a második hullám Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Bár a kormány az iskolákat nem zárta be a koronavírus miatt, csupán az egyetemeket, de a járvány megelőzése érdekében több lépésről is tudomást szereztünk.

Egy a hvg.hu-nál landoló levél szerint Maruzsa Zoltán köznevelésért felelős államtitkár jelezte az intézményvezetőknek, hogy az operatív törzs elrendelte, hogy a területileg illetékes rendőr-főkapitányságok szervezzenek programot valamennyi alap- és középfokú iskolában a pedagógusoknak és diákoknak a koronavírus-fertőzésről, illetve a megelőzéséről.

A rendőrök a következő napokban és a jövő héten fognak az iskolákba látogatni.

Soltész Miklós egyházi, nemzetiségi és civil társadalmi kapcsolatokért felelős államtitkár egy levele is nálunk kötött ki, amiből kiderült, hogy a járványveszély elhárítása érdekében

a kormány a KRÉTA tanulmányi rendszeren keresztül indokolt esetben rendszerüzenetet küldhet a szülők számára, mindenkinek ugyanazzal az üzenettel.

A KRÉTA-n keresztül egy kollégánk már kapott is egy üzenetet, ami egy általános tájékoztatót tartalmaz a koronavírusról, illetve arról, hogy mit kell tenni abban az esetben, ha vírussal fertőzött területen vagy emberrel kerültek kapcsolatban.

Az iskolák is léptek saját hatáskörben a fertőzés ellen: egy IX. kerületi iskola például azt közölte e-mailben a szülőkkel, hogy március 13-tól a szülőknek és hozzátartozóknak a portán túl belépni tilos. Arra is kérték őket, hogy a pedagógusokkal e-mailben, illetve a KRÉTA-n keresztül kommunikáljanak.